Poengløs Zuccarello i knepent Rangers-tap
Med 25 poeng (åtte mål, 17 assists) på de 29 siste kampene har nordmannen vært Rangers beste poengplukker i denne perioden. I den første kampen etter et juleavbrekk med tre dager uten kamper, gikk det imidlertid tråere for 26-åringen, som kun noterte seg for ett skudd på mål i løpet av de 15 minuttene han var på isen. Han tilbrakte også to ganger to minutter i utvisningsboksen etter en utvisning for roughing i første periode og en utvisning for slashing i sluttperioden.Zuccarello var imidlertid på isen da Washingtons backkjempe Mike Green dundret inn 1-0 i overtall vel syv minutter ut i kampen. Da klarte han ikke å forhindre at pasningslegger Martin Erat fikk pucken frem til Green. - Strålende spilt. Punktum. Han dro med seg mannen sin (Zuccarello) og fikk ham til å jage ham ned langs vantet. Det skapte masse rom for meg til å fyre av et skudd, sier Green, ifølge nhl.com. Rangers-vingen var også involvert i opptakten til Benoit Pouliots utligningsmål, også det i overtall, tidlig i annen periode.Nicklas Bäckström sendte vertene foran igjen like før sluttsignalet lød i midtperioden, men Carl Hagelin og Rangers svarte fra start i tredje periode. Med i underkant av seks minutter igjen å spille, var ikke marginene på Dan Girardi og Rangers' side da pucken smalt i stolpen bak Washington-målvakt Philipp Grubauer. I stedet falt avgjørelsen i den andre enden bare sekunder senere da Eric Fehr satte Bäckströms pasning forbi Cam Talbot i Rangers-buret. - Det er en redning jeg er nødt til å gjøre, særlig i en situasjon hvor det er uavgjort med fem minutter igjen å spille og vi presser på for seieren. Vi hadde akkurat truffet stolpen, og det tok på sett og vis vinden ut av seilene våre. Jeg skulle gjerne fått muligheten til å ta den igjen, sier Talbot, som for annen kamp på rad voktet målet på superstjernen Henrik Lundqvists bekostning.
(Washington Capitals - NY Rangers 3-2) Mats Zuccarello (26) pådro seg fire utvisningsminutter, men noterte seg ikke for poeng da New York Rangers tapte knepent borte mot Washington Capitals.